[{"text_idx": "#000000", "text": "Teclyn Llafariaid Cymraeg, ap gwe newydd"}, {"text_idx": "#000001", "text": "Yn cyflwyno\u2019r Welsh Language Vowel Locator."}, {"text_idx": "#000002", "text": "Dyma declyn defnyddiol iawn i\u2019r rhai ar y Rhyngrwyd sydd ddim yn cydnabod bodolaeth llafariaid Cymraeg."}, {"text_idx": "#000003", "text": "Mae trydariadau am y teclyn wedi bod yn hollol bositif hyd yn hyn!"}, {"text_idx": "#000004", "text": "do u require help tracking down welsh vowels "}, {"text_idx": "#000006", "text": "No more comments about the lack of vowels in the Welsh language ... ever!"}, {"text_idx": "#000008", "text": "Note to anglophones, \u2018w\u2019 and \u201dy\u2019 are vowels in Welsh. In fact, we fail to see how they can be anything other than vowels."}, {"text_idx": "#000009", "text": "I mean, how can you possibly see or hear \u2018w\u2019 (oo, u in English) & \u2018y\u2019 (the schwa) as consonants? No really, how? \ud83e\udd14"}, {"text_idx": "#000010", "text": "\u2018h\u2019 also sometimes counted as vowel "}, {"text_idx": "#000012", "text": "This is genius, for all those who struggle to find vowels in written Welsh, struggle no more with this handy Welsh vowel locator!\nWords like cychwr, mwgwd, and ysbryd need not perplex you any longer, help is at hand! "}, {"text_idx": "#000014", "text": "Welsh language vowel detector. Ac i chi sy\u2019n mynnu\u2019r iaith, darllenwch y darn o farddoniaeth! "}, {"text_idx": "#000016", "text": "Un arall o\u2019r gyfres achlysurol #GorauArfArfDysg mae e."}, {"text_idx": "#000022", "text": "Drafft o fap i Gymru"}, {"text_idx": "#000023", "text": "Cymrwch gip ar y map yma o Gymru, ble mae\u2019r enwau lleoedd i\u2019w gweld yn Gymraeg: "}, {"text_idx": "#000024", "text": "Mae nifer o bobl heb weld enwau megis Aberteifi, Treffynnon neu Aberdaugleddau ar fap arlein \u2013 neu\u2019n wir unrhyw fap..."}, {"text_idx": "#000025", "text": "\u201cNid yw Hon ar fap\u201d fel meddai T.H. Parry-Williams yn ei gerdd enwog."}, {"text_idx": "#000026", "text": "Defnyddiwyd yr enwau yma am sawl cenhedlaeth hyd heddiw, yn nhrafodaethau, yn y cyfryngau ac ar arwyddion ffyrdd wrth gwrs. Mae gan Wicipedia Cymraeg erthyglau sy\u2019n cyfeirio at yr enwau Cymraeg yma."}, {"text_idx": "#000027", "text": "Serch hynny, nid yw\u2019r enwau cyfarwydd yma fel arfer yn cael eu cynnig nac eu cydnabod gan yr enwau mawr yn y byd mapio rhyngwladol."}, {"text_idx": "#000028", "text": "Er mwyn adeiladu map o Gymru yn iaith Cymru rydym wedi tynnu data agored trwyddedig, meddalwedd arbennig a dogfennaeth arbenigol oddi ar OpenStreetMap. Mae hyn yn dilyn gwaith gan gryn dipyn o gyfranogwyr ledled y byd, ac felly mae ein dyled ni yn fawr iddynt. Rydym hefyd yn ddiolchgar iawn i Uned Iaith Gymraeg Llywodraeth Cymru sydd wedi ariannu\u2019r gwaith cynnar yma sydd ar gychwyn gennym."}, {"text_idx": "#000029", "text": "Mae\u2019r map hwn ar weinydd prototeip sydd yn rhoi cyfle i chi roi eich bysedd \u2013 neu eich llygoden \u2013 ar y tir ac i dynnu i mewn ac allan yn o\u0302l yr angen. Dw i wrthi yn datblygu\u2019r prosiect yma ar-lein ac i ddweud y gwir dw i\u2019n hynod hapus gyda\u2019r hyn rydym ni wedi medru cyflawni hyd yn hyn."}, {"text_idx": "#000030", "text": "Serch hynny, efallai welwch chi ambell i bwbach neu nam wrth imi ddatblygu\u2019r wefan ymhellach, sydd yn parhau i arddangos ambell i ardal sydd angen datblygu pellach."}, {"text_idx": "#000031", "text": "Yn wir, wrth imi ysgrifennu\u2019r blog hwn, rydym newydd dderbyn pecyn o wybodaeth werthfawr tu hwnt gan Swyddfa Comisiynydd Y Gymraeg sy\u2019n ffrwyth blynyddoedd lawer o waith. Dyma enwau lleoedd dros Gymru gyfan; o\u2019r dinasoedd mwyaf hyd at y pentrefi lleiaf oll, ac sydd wedi ei drwyddedi trwy Drwydded Agored y Llywodraeth."}, {"text_idx": "#000032", "text": "Mi fyddaf yn cyflwyno nodwedd arall yn fuan iawn, sef y gallu i ddefnyddio a mewnosod y map hwn fel rhan o unrhyw wefan."}, {"text_idx": "#000033", "text": "Dyma\u2019r adran i chi petaech am wybod mwy am sut i wella\u2019r wybodaeth sydd gennym ni ar ein map OSM ni \u2013 Map i Gymru \u2013 hyd yma."}, {"text_idx": "#000034", "text": "Mae\u2019r data newydd yn cael ei fewnforio bob nos. Er mwyn cyflymu\u2019r broses, mae ambell i newid bach ar wedd y map ei hun hefyd yn cael ei wneud o flaen llaw."}, {"text_idx": "#000035", "text": "Buasai gan y gronfa ddata berffaith tag name:cy ar gyfer pob eitem yn barod. Ni bell ffordd o fod yna eto!"}, {"text_idx": "#000036", "text": "Yn y cyfamser mae\u2019r system dw i wedi datblygu yn defnyddio\u2019r tagiau name:cy ac ambell i tag name hefyd (sef yr hyn sy\u2019n dynodi beth mae\u2019r cyfranwyr hyd yma wedi ystyried i fod yn \u2018enw cyffredinol\u2019)."}, {"text_idx": "#000037", "text": "name:cy sydd gyda\u2019r flaenoriaeth. Petaech am ychwanegu enw yn Gymraeg, golygwch y map ar ac ychwanegwch tag name:cy wedi i chi gofrestru fel defnyddiwr newydd (os nad ydych chi wedi cofrestru eto). O gymryd bod eich gwaith golygu yn cael ei dderbyn gan y gymuned, bydd y gwaith hwn yn diweddaru ein map Cymraeg ni dros nos."}, {"text_idx": "#000038", "text": "Diolch i\u2019r drefn mae nifer o dagiau name:cy yn bodoli yn barod."}, {"text_idx": "#000039", "text": "Yr her yw, bod rhai o\u2019r enwau buasem am ddefnyddio dim ond ar gael wrth ddefnyddio\u2019r tag name. Hynny yw, mae gan nifer o lefydd sydd yn berchen ar enw Cymraeg yn barod megis Llanelli ddim o reidrwydd yn eistedd yn y set data name:cy. Nid yw cyfranogwyr traddodiadol OSM wedi mynd i\u2019r drafferth o ychwanegu\u2019r name:cy i enwau sydd yn Gymraeg megis Morfa Nefyn, Abersoch, a\u2019r nifer fawr o lefydd tebyg. Dyna pham rydym ni eich angen chi!"}, {"text_idx": "#000040", "text": "Ceisiais baratoi gwahanol fathau o\u2019r map gan ddefnyddio gwahanol setiau data. Mae caniata\u0301u\u2019r holl enwau yn difetha\u2019r ddelwedd o gael map Cymraeg. Ond wrth gael gwared ar y tag name... wel roedd hanner y llefydd wedi diflannu\u2019n llwyr!"}, {"text_idx": "#000041", "text": "Felly dw i wedi gosod system er mwyn defnyddio name ar gyfer y mathau yma o lefydd. (Er gwybodaeth, dw i wedi rhoi enw y maes ar system mewn cromfachau.)"}, {"text_idx": "#000042", "text": "Ar gyfer elfennau arall rydw i hefyd wedi defnyddio rhestr wen a rhestr ddu; e.e. mae \u2018Ysgol\u2019, \u2018Capel\u2019 ac \u2018Eglwys\u2019 ar y rhestr wen: bydd y map angen y rheiny!"}, {"text_idx": "#000043", "text": "Yn naturiol, bydd grym name:cy yn disodli pob ystyriaeth uchod. Ychwanegwch enwau Cymraeg ar y tagiau name:cy pan welwch chi ddiffyg hynny. A gyda llaw bydd eich mewnbwn ar gael ar draws y byd ar yr holl fapiau sy\u2019n defnyddio OpenStreetMap."}, {"text_idx": "#000044", "text": "Defnydd ac apiau yn y dyfodol agos"}, {"text_idx": "#000045", "text": "Mae\u2019r hyn welwch chi nawr dim ond yn un ap posib sy\u2019n defnyddio\u2019r data Cymraeg er mwyn arddangos map o Gymru."}, {"text_idx": "#000046", "text": "Bydd gwefannau ac apiau eraill yn gallu gweithio gyda\u2019r gweinydd map mewn sawl ffordd."}, {"text_idx": "#000047", "text": "Mae creu map o\u2019r fath yn cynnig posibiliadau cyffrous ym mhob math o feysydd;"}, {"text_idx": "#000050", "text": "Pwrpas y wefan ydy casglu a rhannu gwybodaeth hanesyddol am yr ardal, ei sefydliadau a\u2019i phobl."}, {"text_idx": "#000051", "text": "Fel datblygydd gwe dw i wedi bod yn cydweithio a\u0302 Chanolfan Hanes Uwchgwyrfai ar y wefan hon. Dw i eisoes wedi blogio am fy ngwaith ar wefannau wici Cymraeg."}, {"text_idx": "#000052", "text": "Mae pobl bellach yn cyfrannu lluniau ac erthyglau i\u2019r wefan."}, {"text_idx": "#000053", "text": "Mae hyn wedi cynyddu heddiw yn ystod y Golygathon cyntaf ar y wici, digwyddiad cymunedol i sbarduno cyfraniadau i\u2019r wici. Arweinydd y Golygathon gan Jason Evans o Lyfrgell Genedlaethol Cymru, dyn sy\u2019n arddel y teitl Wicipediwr Preswyl ac sy\u2019n gwybod llawer am dyfu wicis!"}, {"text_idx": "#000054", "text": "Fe fydd hi\u2019n ddiddorol dros ben gweld sut mae prosiectau fel Wicipedia a\u2019r wefan newydd Cof y Cwmwd yn rhannu cynnwys yn y dyfodol hefyd."}, {"text_idx": "#000056", "text": "Gwefan ddwyieithog neu amlieithog mewn WordPress"}, {"text_idx": "#000057", "text": "Yng Nghymru rydyn ni wedi dod i arfer gyda\u2019r model o wefan gwbl ddwyieithog ond mae modelau ac arferion eraill o gwmpas y byd (megis Wicipedia sydd yn cynnal sawl iaith yn annibynnol gyda rhyw faint o addasu a chyfieithu rhwng yr ieithoedd)."}, {"text_idx": "#000058", "text": "Dw i wedi bod yn creu gwefannnau dwyieithog ac amlieithog ers tro. Fy record byd personol fel petai yw gwefan bedairieithog i brosiect theatr Ewropeiaidd yn Llundain a ddatblygais ar y cyd ychydig blynyddoedd yn o\u0302l."}, {"text_idx": "#000059", "text": "Mae cyfieithu yn cael ei ystyried fel ffordd o ddarparu\u2019r ieithoedd ac mae\u2019r defnydd o gof cyfieithu yn cynyddu. Ond nid cyfieithu yw\u2019r unig ffordd neu\u2019r ffordd orau o wneud hyn wrth gwrs."}, {"text_idx": "#000060", "text": "Nid oes esgus i beidio darparu gwefan amlieithog o\u2019r radd flaenaf erbyn hyn. Mae hi\u2019n gallu bod yn brofiad poenus cael ceisio defnyddio gwefan sy\u2019n isradd o ran hyn ac rydyn ni i gyd yn gwybod pa iaith sydd fel arfer yn dioddef o ddiffyg cariad. Dylai iaith fod yn graidd i drafodaeth am brofiad y defnyddiwr. Mae\u2019r meddalwedd yn bodoli ac mae\u2019r arbenigedd yn bodoli. Mae sawl enghraifft o arfer da ac mae help i gael!"}, {"text_idx": "#000061", "text": "Tu fas i sefyllfa y sefyliadau dyma fi, person llawrydd sydd wedi ychwanegu adran gwaith i fy ngwefan i, morris.cymru."}, {"text_idx": "#000062", "text": "Fe ddechreuodd y wefan hon o dan enw arall yn 2008 ar gyfer meddyliau a chofnodion am ddiddordebau amryw. Dros amser fe ysgrifennais ragor o stwff fel hyn yn Gymraeg a llai yn Saesneg, ac yn gynyddol mae angen rhannu mwy o stwff gwaith a phrosiectau llawrydd. O\u2019n i hefyd yn awyddus i fanteisio ar enwau parth .cymru, symud o , ac ailgyfeirio\u2019r holl gyfeiriadau i\u2019r enw parth newydd morris.cymru."}, {"text_idx": "#000063", "text": "Dw i wedi cadw\u2019r naw mlynedd o archifau cofnodion blog, ac wedi ychwanegu cod a gosodiadau er mwyn dangos neges os nad yw cofnod blog hanesyddol ar gael mewn iaith a dewiswyd gan y defnyddiwr."}, {"text_idx": "#000064", "text": "O hyn ymlaen mae\u2019r wedd a threfn newydd yn fy ngalluogi i bostio rhywbeth am brosiect gwaith neu gofnod blog am unrhyw fater dan haul. Byddwn i\u2019n croesawu adborth wrth i\u2019r wefan esblygu i\u2019r ail ddegawd yn 2018."}, {"text_idx": "#000065", "text": "Dyma\u2019r cefndir technegol. Dw i\u2019n defnyddio ac nid oes ots pa ategyn a ddefnyddir mae angen ffeiliau iaith .mo ar gyfer craidd WordPress core, y thema, ategion yn ogystal a\u0302 thestun ar gyfer teclynnau, dewislenni, categori\u0308au, a mwy. QTranslate X sydd orau ar hyn o bryd yn fy marn i (heblaw am faneri i ddinodi ieithoedd) ac mae\u2019r ategyn yn awtomeiddio chwilio am ffeiliau iaith. Nodwch fod angen gwneud eithaf tipyn o osod ac addasu ar yr ategyn hwn."}, {"text_idx": "#000066", "text": "Cysylltwch am sgwrs os ydych chi eisiau help ar hyn!"}, {"text_idx": "#000071", "text": "Fe ges i\u2019r fraint o gwrdd ag Eleri yn Eisteddfod Genedlaethol 2013 pan oedden ni\u2019n rhedeg stondin Hacio\u2019r Iaith ar y cyd."}, {"text_idx": "#000072", "text": "Dyna pan ddygais fod hi wedi gwneud llawer mwy o bethau eraill ar sail wirfoddol gan gynnwys cyfieithu darnau sylweddol o MediaWiki, y feddalwedd tu o\u0302l i Wicipedia sydd hefyd yn rhedeg Hedyn."}, {"text_idx": "#000075", "text": "MediaWiki a gwefannau wici Cymraeg"}, {"text_idx": "#000076", "text": "Mae hi\u2019n braf cael gweithio ar brosiect wici i glient sef Canolfan Hanes Uwchgwyrfai. Maen nhw fel mudiad am gydweithio ar gyfres o erthyglau amlgyfrwng am hanes yr ardal o drafnidiaeth i chwareli i ysgolion i gapeli ac eglwysi. Fe fydd canlyniadau ein gwaith ar wici Uwchgwyrfai i\u2019w gweld cyn hir."}, {"text_idx": "#000077", "text": "O safbwynt y datblygwr mae sawl opsiwn ar gyfer meddalwedd wici. MediaWiki yw\u2019r un sy\u2019n cael ei defnyddio mwyaf. Dyna sy\u2019n rhedeg Wicipedia a sawl prosiect perthnasol arall. Dyma fy nghyfrif ar y Wicipedia Cymraeg. Gweler hefyd: fy nghwaith ar gyfrif Twitter @wicipedia."}, {"text_idx": "#000078", "text": "Nid yw poblogrwydd MediaWiki fel y cyfryw yn digon o reswm i\u2019w dewis. Mae\u2019n ddarn o feddalwedd eithaf mawr ac mae lot fawr o opsiynau. Mae anfanteision eraill hefyd, yn dibynnol ar gyd-destun y prosiect. Ond mae hi\u2019n wych ar gyfer rhywbeth amlgyfrwng ac mae\u2019r rhyngwyneb ar gael yn Gymraeg, diolch i gyfieithwyr gwirfoddol."}, {"text_idx": "#000079", "text": "Yn 2009 roeddwn i am ddechrau gwefan wici o\u2019r enw Hedyn er mwyn rhannu adnoddau ymhlith datblygwyr a chyhoeddwyr sydd am ddefnyddio\u2019r Rhyngrwyd a\u2019r we yn Gymraeg. Dokuwiki oedd fy newis ar y dechrau ond fe benderfynais newid i MediaWiki wedyn oherwydd y niferoedd o bobl a oedd yn brofiadol ar y system. Mae MediaWiki yn parhau hyd heddiw fel sail y wefan."}, {"text_idx": "#000080", "text": "Nid yw\u2019r cyfle i greu wici newydd sbon yn ymddangos yn aml. Mae angen eithaf tipyn o ymdrech, amser, a chriw o bobl cefnogol er mwyn cynnal wici llwyddiannus. Does dim llawer o enghreifftiau o lwyddiant ar wicis yn y Gymraeg, efallai oherwydd yr angen i recriwtio llawer o gyfranwyr brwd ac i fuddsoddi lot fawr o amser i greu rhywbeth o werth."}, {"text_idx": "#000081", "text": "Cryptoarian: nodiadau am Bitcoin ayyb"}, {"text_idx": "#000082", "text": "Mae\u2019r maes cryptoarian wedi datblygu eithaf tipyn ers genedigaeth Bitcoin yn 2009."}, {"text_idx": "#000083", "text": "Dyma restr anghyflawn o fathau gwahanol o gryptoarian y mae pobl yn cyfnewid a defnyddio yn 2017."}, {"text_idx": "#000084", "text": "Allwn i ddim ymhelaethu ar nodweddion unigryw bob un. Ond dw i wedi cael gafael ar Bitcoin, Ethereum a Litecoin trwy brynu. I ddechrau o\u2019n i am weld sut mae hi\u2019n teimlo i ddelio gyda chryptoarian a chael y profiad o fynd trwy\u2019r broses. Chwilfrydedd pur oedd hi."}, {"text_idx": "#000085", "text": "Fe ges i fach o Dash hefyd am ddim wrth anarchydd o\u2019r enw Ed mewn digwyddiad anffurfiol ym Mryste \u2013 cyfuniad diddorol tu hwnt o fathmategwyr sy\u2019n ymddiddori yn y systemau, codwyr sy\u2019n chwarae ac yn ceisio arloesi gyda\u2019r arian ond hefyd algorithmau cadwyn bloc mewn sawl maes gwahanol (pleidleisio ayyb), anarchwyr sy\u2019n meddwl bod cryptoarian yn cynnig ffordd o greu marchnad(oedd) amgen a datblygu cymdeithas gwell sydd ddim yn dibynnu ar fanciau a sefydliadau traddodiadol eraill, a buddsoddwyr arian cyfred sy\u2019n masnachu a phobl eraill sydd jyst eisiau canfod ffordd o fod yn gyfoethog rhywsut!"}, {"text_idx": "#000087", "text": "Ar hyn o bryd dw i\u2019n eithaf siw\u0302r taw buddsoddi yw\u2019r prif gategori o ddefnydd o gryptoarian ac wedyn cyffuriau yn ail (neu\u2019r ffordd arall rownd), ond mae pobl yn ei wario ar ynnyrch fel pitsa a gemau ac hefyd gwasanaethau gwe, dylunwyr, ayyb. Byddai hi\u2019n ddiddorol cael gweld siart o\u2019r prif gategori\u0308au o bethau sy\u2019n cael ei brynu gyda chryptoarian yn fyd eang ond dw i ddim yn gallu canfod un ar hyn o bryd."}, {"text_idx": "#000088", "text": "Tybed pwy fydd fy nghlient cyntaf i fy nalu mewn Bitcoin? Mae sawl prosiect gwe yn cadw fi yn frysur ar hyn o bryd. Mae opsiwn talu Bitcoin ar bob anfoneb dw i\u2019n anfon at glientiaid. Ond dw i am gadw dulliau talu traddodiadol fel BACS yna am y tro."}, {"text_idx": "#000089", "text": "Dyma werth Bitcoin mewn punnoedd o Awst 2016 i Awst 2017. Yn amlwg mae sawl person yn meddwl bod hi\u2019n werth ei brynu."}, {"text_idx": "#000090", "text": "Hoffwn i ddysgu mwy am hyn i gyd achos mae\u2019n ddiddorol. Oes \u2019na unrhyw alw am sgwrs am Bitcoin yn yr Hacio\u2019r Iaith nesaf? (Ionawr neu Chwefror 2018 yng Nghaerdydd... i\u2019w gadarnhau!)"}, {"text_idx": "#000091", "text": "Yn y cyfamser, dyma gynnig arbennig..."}, {"text_idx": "#000092", "text": "Os ydych chi eisiau prynu cyfanswm o $100 neu fwy mewn cryptoarian (Bitcoin, Ethereum a/neu Litecoin) defnyddwch y ddolen hon. Fe gewch chi $10 am ddim yn ychwanegol ac byddaf i\u2019n cael $10 yn ogystal."}, {"text_idx": "#000093", "text": "Rhagfarn ac annhegwch mewn algorithmau"}, {"text_idx": "#000094", "text": "Mae Joy Buolamwini yn \u2018fardd cod\u2019 sydd wedi ymchwilio rhagfarn ac annhegwch mewn algorithmau."}, {"text_idx": "#000096", "text": "Engrheifftiau eraill mewn lluniau: fe drwsiwyd FaceApp er mwyn cael gwared a\u0302 phroblem o \u2018algorithm hiliol\u2019. Roedd angen i Google ymddiheuro am fod eu system wedi tagio dau berson groenddu fel gorilas."}, {"text_idx": "#000097", "text": "Yn o\u0302l Buolamwini, \u2018y person sy\u2019n cael creu\u2019r system yn cael mewnosod ei barn/farn\u2018."}, {"text_idx": "#000098", "text": "Dw i\u2019n dychmygu y bydd y problemau yn cynyddu tra bod rhagor o systemau dysgu peirianyddol yn cael eu defnyddio, yn enwedig os mae\u2019r systemau wedi cael ei hyfforddi gyda setiau cyfyngedig o ddata."}, {"text_idx": "#000099", "text": "Mae\u2019n debyg y byddan ni\u2019n gweld achosion o bobl yn methu cael yswiriant, swyddi a chyfleoedd eraill oherwydd penderfyniadau gan beiriannau. Wrth gwrs fydd hi ddim wastad yn amlwg i\u2019r person sydd yn dioddef. Er enghraifft byddai rhywun yn clywed bod e/hi heb lwyddo i ennill cyfweliad am swydd ond fydd hi ddim yn amlwg bod system wedi dehongi ei CV neu ddata bersonol mewn ffordd ragfarnllyd."}, {"text_idx": "#000100", "text": "Mae Buolamwini wedi cael sawl profiad personol o ragfarn mewn algorithmau ers blynyddoedd ac wedi ysgrifennu eithaf tipyn o erthyglau am hyn. Yn ogystal mae hi\u2019n cyfeirio at lyfr o\u2019r enw Weapons of Math Destruction gan Cathy O\u2019Neil."}, {"text_idx": "#000101", "text": "Mae\u2019r gwaith wedi arwain at fudiad o\u2019r enw Algorithmic Justice League a sefydlwyd gan Buolamwini eleni er mwyn casglu rhagor o achosion ac ymgyrchu dros degwch mewn algorithmau."}, {"text_idx": "#000102", "text": "Dw i wrthi\u2019n ceisio deall yr union ddiffiniad o \u2018ragfarn mewn algorithmau\u2019."}, {"text_idx": "#000103", "text": "Fe ges i gyfarfod gyda swyddogion Google yn Llundain sbe\u0302l yn o\u0302l i drafod eu polisi\u0308au nhw o ran y Gymraeg, nid yn unig mewn rhyngwynebau ond diffygion sy\u2019n gallu cael eu hystyried fel rhai algorithmig megis statws y Gymraeg ar ganlyniadau chwilio ac o bosib y broses o adeiladu\u2019r mynegai."}, {"text_idx": "#000104", "text": "Ydy hyn yn berthnasol i\u2019r sgwrs am ragfarn mewn algorithmau? Mae Rhodri ap Dyfrig wedi so\u0302n am hyn."}, {"text_idx": "#000105", "text": "Yn y bo\u0302n \u2018dydy cefnogi\u2019r Gymraeg yn iawn ddim yn werth chweil yn fasnachol i ni\u2019 oedd ymateb Google. Mae hi\u2019n bwysig nad ydyn ni\u2019n ildio i\u2019r syniad bod angen i ni greu rhagor o gynnwys Cymraeg er mwyn cyrraedd radar Google a chwmni\u0308au eraill. Er enghraifft mae creu rhagor o erthyglau Wicipedia ac ati yn Gymraeg yn beth da yn ei hun. Mae Google wedi gwneud digon o arian yng Nghymru eisoes ac wedi mwynhau ffafr llywodraeth San Steffan ac awdurdodau eraill mewn sawl ffordd. Dylen ni hefyd cydnabod bod unrhyw \u2018feini prawf\u2019 o\u2019r fath megis nifer o erthyglau Wicipedia neu beth bynnag yn hollol, hollol fympwyol."}, {"text_idx": "#000106", "text": "Beth am feddalwedd yr iPhone (a systemau eraill) sy\u2019n mynnu \u2018cywiro\u2019 eich geiriau oherwydd diffyg geiriaduron Cymraeg? Mae so\u0302n hefyd am yr \u2018exclusion overhead\u2019, yr ymdrech mae\u2019n rhaid i ddefnyddwyr wneud er mwyn cael meddalwedd i weithio\u2019n iawn tra bod \u2019na diffygion dal yn y system."}, {"text_idx": "#000107", "text": "Pa wers y mae plant yn dysgu bob tro mae bysellfwrdd neu brosesydd geiriau yn newid y gair \u2018i\u2019 ac yn mewnosod \u2018I\u2019 yn lle yn awtomatig, er enghraifft?"}, {"text_idx": "#000108", "text": "Beth am fformiwla ffrwd Facebook? Pa mor effeithiol ydy systemau fel hyn gyda chynnwys Cymraeg, geiriau Cymraeg, treigladau? Mae hi\u2019n anodd dadansoddi hyn."}, {"text_idx": "#000109", "text": "Efallai bod yr Echo ac Alexa yn berthnasol yma er bod cwmni Amazon wedi dweud yn blwmp ac yn blaen bod y peiriant ond yn deall dwy iaith, Almaeneg a Saesneg!"}, {"text_idx": "#000110", "text": "Fyddwn i ddim yn synnu pa tasai pobl yn canfod sawl achos o ragfarn ieithyddol mewn algorithmau o fewn sawl gwasanaeth, \u2018rhagfarn\u2019 sy\u2019n gweithio yn erbyn ieithoedd lleiafrifedig o gwmpas y byd."}, {"text_idx": "#000111", "text": "Gadewch wybod yn y sylwadau os ydych chi\u2019n ymwybodol o unrhyw rai."}, {"text_idx": "#000112", "text": "Jekyll: ffordd o gynhyrchu gwefannau statig"}, {"text_idx": "#000113", "text": "Dw i wedi bod yn chwarae gyda Jekyll yn ddiweddar, system sy\u2019n cynhyrchu gwefan statig."}, {"text_idx": "#000114", "text": "Fel system rheoli cynnwys mae WordPress dal yn ffefryn i mi ond mae hi\u2019n bwysig ceisio a phrofi ffyrdd eraill o weithio. Dwy fantais o greu gwefan statig trwy Jekyll ydy\u2019r cyflymder ac y ffordd mae\u2019n symleiddio gwarchodaeth achos does \u2019na ddim o reidrwydd sgript sy\u2019n rhedeg ar y gweinydd tra bod pobl yn ymweld a\u0302\u2019ch gwefan."}, {"text_idx": "#000115", "text": "Un peth a oedd yn fy nrysu ar y dechrau oedd y ffaith bod thema yn fforc o\u2019r system craidd. Hynny yw, roedd rhaid i mi glonio\u2019r system a thema yn eu cyfanrwydd yn hytrach na rhoi thema mewn cyfeiriadur/ffolder yn y hen ffordd WordPressaidd o fyw. Dw i\u2019n cymryd bod angen rheoli fersiynau trwy Git er mwyn diweddaru\u2019r system craidd wedyn. Tybed beth yw\u2019r manteision o weithio fel hyn?"}, {"text_idx": "#000116", "text": "Oes gwefannau Cymraeg sydd wedi eu creu ar Jekyll, ac os oes unrhyw thema\u0302u Cymraeg ar gael? Does dim byd perthnasol i weld ar Github. Efallai dylwn i gyfieithu un syml er mwyn ehangu byd Jekyll ychydig. \ud83d\ude42"}]